Interstate Bus Lines bevestig gru-botsing op N8Die Interstate Bus Lines-bus wat op 3 Julie 2017 op die N8 buite Bloemfontein in ‘n noodlottige ongeluk betrokke was. Ses persone is dood en 51 beseer. Foto: ANA Interstate Bus Lines het bevestig een van sy busse was betrokke in die noodlottige ongeluk Maandagoggend waartydens ses persone dood is en minstens 51 beseer is. ŉ Voorlopige ondersoek dui daarop dat die bus in ŉ stilstaande vragmotor vasgery het. Die een kant van die bus is tydens die ongeluk oopgeruk. “Interstate Bus Lines bevestig die ongeluk Maandagoggend omstreeks 06:00 op die N8 waarby een van ons busse betrokke was,” het die maatskappy in ŉ verklaring gesê. Thando Lepele, skakelbeampte van die maatskappy, het gesê die 114-sitplekbus het slegs 89 passasiers vervoer ten tyde van die ongeluk. Die bus was van Botshabelo Section W op pad na Bloemfontein. “Die bus het vermoedelik teen ŉ stilstaande vragmotor gebots. Ons ongelukspan is op die toneel om die feite van die ongeluk te bepaal,” het Lepele gesê. “Ons bevestig ses persone is op die toneel dood en 51 persone het geringe tot ernstige beserings opgedoen. Meeste van hulle is na Pelonomi-hospitaal geneem.” Van die passasiers is op die toneel deur paramedici behandel voordat hulle na die hospitale geneem is. Lepele het gesê die maatskappy sal die families van die oorledenes bystaan deur versekeringsdekking en beseerde passasiers deur die Padongelukkefonds. Interstate Bus Lines het sy meegevoel betuig met die families van die oorledenes en om verskoning gevra aan die pendelaars en ander padgebruikers vir die noodlottige ongeluk.